Diari Oficial de la Generalitat Valenciana


Sumari del DOGV 4277, del 24-06-2002 (2002/6415)

ORDE de 10 de juny de 2002, de la Conselleria d'Innovació i Competitivitat, per la qual es desplega el Decret 211/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Innovació i Competitivitat.
------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/06/10/(1)/dof/vci/html**

### Dades del document

Número de DOGV
:   4277

Data del DOGV
:   24-06-2002

Secció del DOGV
:   I. DISPOSICIONS GENERALS

Número del document
:   2002/6415


Data del document
:   10-06-2002

Organisme emissor
:   Conselleria d'Innovació i Competitivitat

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria Innovació i Competitivitat
    * legislació
    * administració regional
    * reglament intern

ORDE de 10 de juny de 2002, de la Conselleria d'Innovació i Competitivitat, per la qual es desplega el Decret 211/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Innovació i Competitivitat. [2002/Q6415]
  
Mitjançant el Decret 211/2001, de 18 de desembre, del Govern Valencià, s'aprova el Reglament Orgànic i Funcional de la Conselleria d'Innovació i Competitivitat.
  
Atés que cal procedir al desplegament de l'esmentat reglament orgànic, determinant les funcions que correspon exercir als servicis i les unitats equivalents que componen l'estructura de la conselleria, en virtut del que s'ha disposat en l'article 71 de la Llei de Govern Valencià,
  
ORDENE
  
TÍTOL I
  
Dels servicis centrals
  
CAPÍTOL I
  
De la Secretaria General
  
Article 1. De la Secretaria General Administrativa
  
1. La Secretaria General Administrativa s'estructura en els següents servicis:
  
- Servici d'Informàtica.
  
- Servici de Programació i Gestió Econòmica.
  
- Servici de Gestió Administrativa.
  
- Servici d'Organització, Informació i Coordinació.
  
- Servici de Projectes d'Arquitectura.
  
2. Al Servici d'Informàtica li correspondrà l'exercici de les següents funcions:
  
a) Direcció, impuls i desenvolupament de projectes en el camp de les tecnologies de la informació i les telecomunicacions.
  
b) Direcció, control i supervisió de les instal·lacions informàtiques pròpies, i també del manteniment i el seguiment posterior.
  
c) Elaboració i gestió dels plans i programes interns anuals tendents a l'ordenació del desenvolupament de sistemes d'informació.
  
d) Foment de la utilització de les noves tecnologies pel personal de la conselleria.
  
e) Implantació de les aplicacions interdepartamentals i multidepartamentals en l'àmbit de la conselleria.
  
3. Al Servici de Programació i Gestió Econòmica li correspondrà l'exercici de les següents funcions:
  
a) Control i seguiment de l'execució pressupostària i les seues modificacions i la gestió de les despeses i els ingressos.
  
b) Elaboració de l'avantprojecte de pressupost de la conselleria.
  
c) Supervisió de l'activitat de gestió economicopressupostària que realitzen altres unitats de la conselleria.
  
d) Elaboració de la informació economicopressupostària necessària per a la gestió de les distintes unitats administratives.
  
e) Seguiment i execució dels fons comunitaris.
  
f) Tramitació d'expedients de contractació i seguiment de l'execució dels expedients.
  
g) Realització de totes les actuacions referents als arrendaments de béns immobles.
  
4. Al Servici de Gestió Administrativa li correspondrà l'exercici de les següents funcions:
  
a) Gestió del personal de la conselleria.
  
b) Elaboració de propostes de modificació de les relacions de llocs de treball.
  
c) Elaboració d'estudis sobre les plantilles de personal de les diferents unitats de la conselleria.
  
d) Elaboració d'informes i propostes de resolució respecte de les reclamacions prèvies en matèria de personal.
  
e) Tramitació d'incidències en nòmina i situacions de personal.
  
f) Custòdia i manteniment dels expedients de personal.
  
g) Coordinació de les unitats de registre de documents de la conselleria i gestió del registre general.
  
h) Tramitació i seguiment dels subministraments menors dels servicis centrals de la conselleria.
  
i) Coordinació i, si és el cas, gestió sobre el manteniment de les instal·lacions de la conselleria.
  
j) Gestió i manteniment de l'inventari de la conselleria.
  
k) Gestió de l'arxiu de la conselleria.
  
5. Al Servici d'Organització, Informació i Coordinació li correspondrà l'exercici de les següents funcions:
  
a) Estudi dels processos, les estructures i els mètodes de treball.
  
b) Racionalització dels procediments administratius i d'instruments de gestió.
  
c) Gestió de l'oficina d'informació de la Secretaria General i coordinació amb la resta d'oficines d'informació de la conselleria.
  
d) Estudi i proposta sobre normalització de material i documentació.
  
e) Publicacions.
  
6. Al Servici de Projectes d'Arquitectura li correspondrà l'exercici de les següents funcions:
  
a) Elaboració d'avanços d'instruccions i recomanacions per a la redacció de projectes d'obres.
  
b) Seguiment dels projectes en la seua fase de construcció, amb direcció i coordinació dels equips tècnics responsables.
  
c) Realització de projectes i direcció d'obres.
  
d) Coordinació i direcció dels equips tècnics en convenis de col·laboració.
  
e) Elaboració, si és el cas, d'informes tècnics a sol·licitud de les distintes unitats de la conselleria.
  
Article 2. Del Gabinet Tècnic
  
1. Al Gabinet Tècnic li correspondrà l'exercici de les següents funcions:
  
a) Suport i assistència de caràcter tècnic al conseller i, si és el cas, a la resta d'òrgans de la conselleria.
  
b) Coordinació, control i seguiment de l'activitat parlamentària. Preparació d'intervencions, informes i documents sobre assumptes relatius a l'activitat parlamentària en l'àmbit de la conselleria i ens públics adscrits.
  
c) Elaboració d'estudis i informes de naturalesa tècnica i de contingut econòmic.
  
d) Recopilació d'informació sobre execució de plans, programes i actuacions de la conselleria i dels ens públics adscrits.
  
e) Recopilació i anàlisi de documentació i informació relacionades amb les matèries pròpies de la conselleria.
  
f) Direcció, informació i reproducció d'estadístiques, a iniciativa pròpia o en col·laboració amb altres organismes o entitats especialitzades.
  
g) Constitució, organització i custòdia del fons bibliogràfic de la conselleria i de les publicacions periòdiques especialitzades, i documentació de caràcter tecnicoeconòmic.
  
2. Al front del Gabinet Tècnic es troba la Direcció de Servici del Gabinet Tècnic.
  
CAPÍTOL III
  
De la Sotssecretaria de l'Oficina de Ciència i Tecnologia
  
Secció primera
  
Direcció General de Telecomunicacions i Modernització
  
Article 3. De l'Àrea de Telecomunicacions i Societat de la Informació
  
1. L'Àrea de Telecomunicacions i Societat de la Informació s'estructura en els següents servicis:
  
a) Servici de Sistemes i Telecomunicacions.
  
b) Servici d'Estudis, Projectes i Planificació de Telecomunicacions.
  
2. Al Servici de Sistemes i Telecomunicacions li correspondrà l'exercici de les següents funcions:
  
a) Ordenació i coordinació de les comunicacions veu/dades/imatge en la Generalitat.
  
b) Planificació de les telecomunicacions en l'àmbit de la Generalitat.
  
c) Anàlisi, disseny i materialització, si és el cas, de les xarxes telemàtiques bàsiques i els servicis avançats de telecomunicacions d'interés de la Generalitat.
  
d) Suport tècnic en matèria de sistemes i telecomunicacions a altres departaments de la Generalitat, i també als distints projectes de modernització d'esta.
  
e) Gestió i desenvolupament de la Xarxa Corporativa de Telecomunicacions, i també de la Xarxa Internet/Infovia i de correu electrònic de la Generalitat.
  
f) Planificació i suport dels servicis de certificació i firma electrònica de la Generalitat.
  
3. Al Servici d'Estudis, Projectes i Planificació de Telecomunicacions li correspondrà l'exercici de les següents funcions:
  
a) El seguiment del desenvolupament de les xarxes i infraestructures de telecomunicacions a la Comunitat Valenciana, i també l'establiment de línies de col·laboració amb els actors responsables de la creació d'infraestructures i xarxes de banda ampla, per a la seua extensió la totalitat del territori.
  
b) Assessorament i/o planificació tècnica de xarxes de telecomunicacions radioelèctriques de la Generalitat Valenciana o dels ens que en depenen.
  
c) El seguiment i la coordinació de les actuacions en telecomunicacions de la Generalitat en relació amb altres administracions i entitats, públiques o privades.
  
d) Elaboració d'estudis i propostes tècniques en matèria de radiodifusió sonora, televisió i telecomunicacions per cable, i també la inspecció tècnica dels dits servicis que siguen competència de la Generalitat.
  
e) Assessorament en polítiques d'investigació, innovació i desenvolupament en matèria de noves tecnologies de la informació i les comunicacions.
  
f) Anàlisi, seguiment i, si és el cas, proposta i desenvolupament de la normativa corresponent a les telecomunicacions i la societat de la informació.
  
g) Coordinació i elaboració d'informes en matèria de telecomunicacions, amb especial atenció als relacionats amb els servicis universal i obligatori, respectivament, en l'àmbit de la Comunitat.
  
h) Planificació, execució i gestió de la xarxa de repetidors de televisió de la Generalitat Valenciana en zones rurals o no previstes per altres operadors.
  
i) Execució de les tasques derivades de la participació de la Generalitat Valenciana en el Consell Assessor de Telecomunicacions i en els òrgans i fòrums de debat en matèria de TIC.
  
j) Col·laboració amb altres departaments i organismes dependents del Govern Valencià per a la potenciació del sector industrial en telecomunicacions existent a la Comunitat i per a la promoció de l'ús de les noves tecnologies pel sector industrial valencià, en especial les PIME.
  
Article 4. De l'Àrea de Modernització i Sistemes d'Informació
  
1. L'Àrea de Modernització i Sistemes d'Informació s'estructura en els següents servicis:
  
a) Servici de Tecnologies i Seguretat de la Informació.
  
b) Unitat d'Organització i Tècniques de Gestió.
  
2. Al Servici de Tecnologies i Seguretat de la Informació li correspondrà l'exercici de les següents funcions:
  
a) Suport per a l'aplicació de les tecnologies de la informació i desenvolupaments de sistemes d'informació relacionats amb projectes de la Direcció General de Telecomunicacions i Modernització.
  
b) Suport tècnic a l'autoritat autenticadora.
  
c) Elaboració, desenvolupament i seguiment per al compliment de les polítiques de seguretat corporatives.
  
d) Assessorament en matèria de seguretat informàtica a la resta de departaments informàtics de la Generalitat Valenciana.
  
e) Coordinació, promoció i impuls de les tecnologies de la informació i les comunicacions, a fi de potenciar l'administració electrònica en l'administració valenciana.
  
f) Seguiment de l'aplicació i compliment dels estàndards informàtics.
  
g) Direcció, impuls, desenvolupament i manteniment del portal corporatiu de la Generalitat Valenciana.
  
h) Coordinar la presència en Internet de les diferents conselleries i organismes de la Generalitat Valenciana.
  
i) Desenvolupar i mantindre la Intranet corporativa.
  
j) Dirigir el desenvolupament i difondre l'ús d'eines corporatives pròpies de la Generalitat, com ara Mastin, HDFI, etcètera.
  
k) Coordinar el Registre de Fitxers Informatitzats amb dades de caràcter personal.
  
3. A la Unitat d'Organització i Tècniques de Gestió li correspondrà l'exercici de les següents funcions:
  
a) Impuls i coordinació de les unitats específiques existents en cada conselleria per a la racionalització de l'estructura de processos i les tècniques de gestió.
  
b) Simplificació i racionalització de procediments administratius.
  
c) Normalització documental i disseny electrònic.
  
d) Estructuració de continguts d'informació destinats als sistemes corporatius.
  
Article 5. De l'Àrea de Qualitat i Racionalització dels Servicis Públics
  
1. L'Àrea de Qualitat i Racionalització dels Servicis Públics s'estructura en el següent servici:
  
a) Servici d'Infraestructures d'Atenció al Ciutadà.
  
2. Al Servici d'Infraestructures d'Atenció al Ciutadà, li correspondrà l'exercici de les següents funcions:
  
a) Direcció, coordinació i aplicació de les noves tecnologies de la informació i de la comunicació als servicis d'atenció al ciutadà.
  
b) Direcció i coordinació del servici telefònic d'atenció al ciutadà (012).
  
c) Direcció tècnica, coordinació i racionalització dels sistemes d'informació corporativa.
  
d) Direcció i desenvolupament de les infraestructures necessàries per al desenvolupament dels servicis d'atenció al ciutadà.
  
e) Coordinació i actualització de la informació al ciutadà oferida a través d'Internet, en les seues pàgines d'atenció al ciutadà, així com la gestió de les demandes d'informació sol·licitades a través del dit canal de comunicació.
  
Article 6. De l'Àrea d'Infocentre
  
A l'Àrea d'Infocentre se li atribuïx la responsabilitat de proporcionar servicis operatius en matèria de sistemes d'informació, telecomunicacions i assistència a usuaris en els distints projectes que se li assignen, en concret portarà a cap les següents funcions:
  
a) Atenció telefònica d'usuaris i gestió d'incidències a usuaris dels distints projectes (Call Center).
  
b) Normalització de processos i tasques.
  
c) Assistència en microinformàtica (Help Desk).
  
d) Gestió operativa de la Xarxa Corporativa de la Generalitat Valenciana.
  
e) Instal·lació de programari aplicatiu.
  
f) Gestió i connexió de xarxes locals a la Xarxa Corporativa de la Generalitat Valenciana.
  
g) Gestió de bases de dades, en local i en remot.
  
h) Instal·lació i explotació de sistemes propis i encomanats, tant en local com de forma remota.
  
i) Gestió de seguretat (amb especial incidència en temes d'antivirus) i rendiments.
  
j) Gestió de qualitat.
  
k) Gestió de l'inventari de recursos informàtics.
  
l) Formació.
  
Secció segona
  
Àrea d'Investigació Científica, Innovació i Tecnologia i
  
Àrea Tècnica de la Secretaria del PVIDI
  
Article 7. De l'Àrea d'Investigació Científica, Innovació i Tecnologia
  
1. L'Àrea d'Investigació Científica, Innovació i Tecnologia s'estructura en els següents servicis:
  
a) Servici de Promoció dels Recursos Humans d'Investigació
  
b) Servici de Projectes d'Infraestructura Científica.
  
c) Servici de Promoció de la Innovació.
  
2. Al Servici de Promoció dels Recursos Humans d'Investigació li correspondrà l'exercici de les següents funcions:
  
a) Desenvolupament d'una política integral de recursos humans orientada a fomentar la qualificació i la incorporació d'investigadors i tecnòlegs al SVCTE.
  
b) Gestió i avaluació dels programes d'ajudes en matèria de formació, perfeccionament i mobilitat d'investigadors i personal de suport a la investigació corresponents als seus programes pressupostaris.
  
c) Elaboració d'informes, estudis i propostes d'ordenació i reglamentació en matèria de recursos humans d'investigació.
  
3. Al Servici de Projectes i Infraestructura Científica li correspondrà l'exercici de les següents funcions:
  
a) Foment de la investigació científica en totes les àrees del coneixement, i també la seua difusió.
  
b) Promoció d'actuacions destinades a fomentar el desenvolupament d'accions d'investigació científica i la seua transferència als sectors socioeconòmics interessats.
  
c) Desenvolupament d'actuacions destinades a la dotació i potenciació d'infraestructures científiques.
  
d) Gestió i avaluació dels programes d'ajudes, així com elaboració d'informes, estudis i propostes d'ordenació i reglamentació en matèria de la seua competència.
  
4. Al Servici de Promoció de la Innovació li correspondrà l'exercici de les següents funcions:
  
a) Foment del desenvolupament tecnològic i la innovació en les empreses valencianes.
  
b) Potenciació de les estructures d'articulació del Sistema Valencià de Ciència-Tecnologia-Empresa.
  
c) Desenvolupament d'actuacions dirigides a l'ordenació i la potenciació d'infraestructures tecnològiques.
  
d) Promoció de la participació d'empreses valencianes en programes tecnològics nacionals i internacionals i seguiment i avaluació de la dita participació.
  
e) Foment de la cultura tecnològica, les estratègies de gestió de la innovació i les capacitats tecnològiques en les empreses.
  
f) Gestió i avaluació de programes d'ajudes, i també elaboració d'informes, estudis i propostes d'ordenació i reglamentació en matèria de la seua competència.
  
Article 8. De l'Àrea Tècnica de la Secretaria del PVIDI
  
1. L'Àrea Tècnica de la Secretaria del PVIDI s'estructura en els següents servicis:
  
a) Servici de Planificació i Coordinació.
  
b) Servici d'Estudis i Avaluació del PVIDI.
  
2. Al Servici de Planificació i Coordinació li correspondrà l'exercici de les següents funcions:
  
a) Suport tecnicoadministratiu als òrgans col·legiats prevists en la Llei 7/1997, de Foment i Coordinació de la Investigació Científica i del Desenvolupament Tecnològic de la Comunitat Valenciana.
  
b) Coordinació tècnica i instrumental del PVIDI i elaboració dels programes de treball de desenvolupament del pla.
  
c) Disseny d'instruments i procediments per a l'impuls i el seguiment de programes de I+D+I basats en criteris de descentralització, racionalitat, qualitat i flexibilitat segons tipologia d'agents executors.
  
d) Informe previ i preceptiu de les propostes de convocatòries públiques de subvencions, projectes de convenis i acords, i també de la resta de suports en matèria de I+D+I gestionats pels distints departaments del Govern Valencià i ens públics i organismes adscrits.
  
e) Desenvolupament d'actuacions de cooperació institucional en matèria de I+D+I.
  
3. Al Servici d'Estudis i Avaluació del PVIDI li correspondrà l'exercici de les següents funcions:
  
a) Manteniment d'un sistema d'informació de suport a la gestió integrada i avaluació contínua del PVIDI.
  
b) Elaboració de la memòria anual del PVIDI.
  
c) Programació, coordinació i realització d'estudis, informes i estadístiques en matèria de I+D+I.
  
d) Manteniment de catàlegs i directoris d'agents del Sistema Ciència-Tecnologia-Empresa de la Comunitat Valenciana.
  
CAPÍTOL IV
  
De la Direcció General d'Indústria i Energia
  
Article 9. De l'Àrea d'Indústria, Energia i Mines
  
1. L'Àrea d'Indústria, Energia i Mines s'estructura en els següents servicis:
  
a) Servici de Coordinació Administrativa i Estudis.
  
b) Servici de Seguretat Industrial.
  
c) Servici d'Energia.
  
d) Servici de Mines.
  
e) Servici d'Ordenació Industrial i Artesana.
  
2. Al Servici de Coordinació Administrativa i Estudis li correspondrà l'exercici de les següents funcions:
  
a) Organització, tramitació i gestió administrativa i seguiment pressupostari de plans, programes, projectes i altres actuacions de foment i desenvolupament de política industrial.
  
b) Coordinació, planificació, programació, seguiment i avaluació d'actuacions administratives relatives a la política industrial desenvolupada per la Direcció General.
  
c) Realització d'estudis, informes i compilacions documentals, de caràcter administratiu i en matèries d'àmbit general de política industrial i de promoció, diversificació, modificació i millora de la competitivitat i de la qualitat.
  
d) Preparació, gestió i seguiment de convenis i altres instruments de cooperació amb institucions públiques i privades.
  
3. Al Servici de Seguretat Industrial li correspondrà l'exercici de les següents funcions:
  
a) Desenvolupament de les funcions de caràcter tècnic relatives a planificació, impuls, assessorament, coordinació, seguiment, anàlisi, control i avaluació de les actuacions en matèria de seguretat industrial i d'organismes de control, i també de les funcions de control metrològic, registre de control metrològic i habilitació de laboratoris de verificació metrològica.
  
b) Elaboració i proposta de criteris per a la planificació de la informació, inspecció i supervisió de les activitats de seguretat industrial en instal·lacions industrials; assessorament i coordinació de les unitats territorials en la dita funció i realització del seguiment, l'anàlisi i l'avaluació de la seua execució.
  
c) Elaboració d'informes i propostes sobre resolució d'expedients, procediment, organització en matèria de seguretat industrial.
  
d) Elaboració d'informes i propostes sobre ordenació procedimental i normativa en matèria de seguretat industrial.
  
e) Participació en l'elaboració periòdica de l'estat d'execució del pressupost, pel que fa a les matèries de la seua competència i en relació amb el grau de compliment tant dels objectius, com de les línies d'actuació i projectes del programa.
  
4. Al Servici d'Energia li correspondrà l'exercici de les següents funcions:
  
a) Desenvolupament de les funcions de caràcter tècnic relatives a planificació, impuls, assessorament, coordinació, seguiment, anàlisi, control i avaluació de les actuacions en matèria d'energia, qualitat i seguretat energètica, i també les funcions relatives a les instal·lacions radioactives de segona i tercera categoria.
  
b) Elaboració i proposta de criteris per a la planificació de la informació, inspecció i supervisió relatius a l'ordenació tècnica d'empreses, instal·lacions i servicis públics d'aigua i gas, i d'energia elèctrica; assessorament i coordinació de les unitats territorials en tal funció i realització del seguiment, anàlisi i avaluació de la seua execució.
  
c) Elaboració d'informes i propostes sobre resolució d'expedients, procediment, organització i ordenació en matèria d'energia, qualitat i seguretat energètica.
  
d) Participació en l'elaboració periòdica de l'estat d'execució del pressupost, pel que fa a les matèries de la seua competència i en relació amb el grau de compliment tant dels objectius, com de les línies d'actuació i projectes del programa.
  
5. Al Servici de Mines li correspondrà l'exercici de les següents funcions:
  
a) Desenvolupament de les funcions de caràcter tècnic relatives a planificació, impuls, assessorament, coordinació, seguiment, anàlisis, control i avaluació de les actuacions en matèria de mines, seguretat minera i pirotècnia.
  
b) Elaboració i proposta de criteris de planificació de la informació, inspecció i supervisió relatives a l'ordenació tècnica de les exploracions i investigació minera, aprofitament de jaciments miners, aigües minerals i termals i, en general, dels recursos naturals existents, així com en matèria d'explosius i pirotècnia; assessorament i coordinació de les unitats territorials en la dita funció i realització del seguiment, l'anàlisi i l'avaluació de la seua execució.
  
c) Elaboració d'informes i propostes sobre resolució d'expedients, procediment, organització i ordenació en matèria de mines, seguretat minera i pirotècnia.
  
d) Participació en l'elaboració periòdica de l'estat d'execució del pressupost, pel que fa a les matèries de la seua competència i en relació amb el grau de compliment tant dels objectius, com de les línies d'actuació i projectes del programa.
  
6. Al Servici d'Ordenació Industrial i Artesana li correspondrà l'exercici de les següents funcions:
  
a) Desenvolupament de les funcions de caràcter tècnic relatives a planificació, impuls, assessorament, coordinació, seguiment, anàlisi, control i avaluació de les actuacions en matèria d'ordenació industrial i artesana.
  
b) Elaboració i proposta de criteris per a planificació de la informació, inspecció i supervisió de l'ordenació industrial i artesana; assessorament i coordinació de les unitats territorials en la dita funció i realització del seguiment, l'anàlisi i l'avaluació de la seua execució.
  
c) Elaboració d'informes i propostes sobre resolució d'expedients, procediment, organització en matèria d'ordenació industrial i artesana, i també la coordinació dels programes d'ajudes en matèria d'artesania.
  
d) Elaboració i proposta d'estudis i projectes administratius dirigits a la modernització i reestructuració de l'ordenació de les activitats industrials i artesanes, amb la seua orientació al mercat.
  
e) Elaboració i proposta d'estudis i projectes administratius dirigits a la millora de la gestió, actualització i manteniment del Registre d'Establiments Industrials i del Registre de Documents de Qualificació Artesana de la Comunitat Valenciana. Gestió de la informació dels esmentats registres, i també d'altres acreditacions de tal naturalesa, a través de la informació rebuda dels registres dels servicis territorials.
  
f) Participació en l'elaboració periòdica de l'estat d'execució del pressupost, pel que fa a les matèries de la seua competència i en relació amb el grau de compliment tant dels objectius, com de les línies d'actuació i projectes del programa.
  
CAPÍTOL III
  
De la Direcció General de Comerç i Consum
  
Article 10. De l'Àrea de Comerç
  
1. L'Àrea de Comerç s'estructura en els següents servicis:
  
a) Servici d'Ordenació del Comerç.
  
b) Servici de Promoció Comercial.
  
c) Gabinet Tècnic de Preus.
  
2. Al Servici d'Ordenació del Comerç li correspondrà l'exercici de les següents funcions:
  
a) Desenvolupament d'accions tendents a l'ordenació i la reglamentació de l'activitat comercial.
  
b) Assessorament i informació en matèria d'establiment i utilització dels espais comercials per a la consecució d'un nivell adequat d'equipaments i la correcta inserció de les noves fórmules i unitats comercials en el sector.
  
c) Estudi, coneixement i difusió d'estructures comercials, canals i processos de comercialització.
  
d) Control de l'observança de les disposicions en matèria de comerç.
  
3. Al Servici de Promoció Comercial li correspondrà l'exercici de les següents funcions:
  
a) Adopció i coordinació de mesures encaminades al foment i el desenvolupament de la comercialització de productes valencians.
  
b) La concertació, la tutela, la promoció i l'impuls de l'activitat de les cambres de Comerç, Indústria i Navegació i de les institucions firals i fires de la Comunitat Valenciana.
  
c) Facilitar l'accés a la informació necessària per a la cooperació comercial.
  
d) Desenvolupament dels programes de suport a l'exportació i col·laboració amb altres organismes en la seua formulació.
  
4. Al Gabinet Tècnic de Preus li correspondrà l'exercici de les següents funcions:
  
a) Elaboració de propostes de mesures encaminades a l'aplicació de la política de preus de la Comunitat Valenciana.
  
b) Coordinació de l'actuació de les corporacions locals en matèria de preus.
  
c) Elaboració d'informes sobre preus.
  
d) Direcció de la gestió del gabinet en la tramitació d'expedients en matèria de preus.
  
Article 11. De l'Àrea de Consum
  
1. L'Àrea de Consum s'estructura en els següents servicis:
  
a) Servici d'Inspecció de Béns i Servicis.
  
b) Servici de Suport i Defensa del Consumidor.
  
c) Servici d'Arbitratge de Consum.
  
2 Al Servici d'Inspecció de Béns i Servicis li correspondrà l'exercici de les següents funcions:
  
a) Prevenció, vigilància i control del compliment de les normes dictades en defensa dels consumidors i usuaris.
  
b) Aplicació de les mesures correctores a les conductes contràries a la normativa vigent en matèria de defensa dels consumidors i usuaris.
  
c) Elaboració de normes, informes i dictàmens en matèria de defensa dels consumidors i usuaris.
  
3. Al Servici de Suport i Defensa del Consumidor li correspondrà l'exercici de les següents funcions:
  
a) Elaboració i proposta de mesures adequades per evitar i suplir les situacions d'inferioritat, subordinació o indefensió en què puguen trobar-se els consumidors i usuaris.
  
b) Planificació i gestió de programes d'informació i divulgació que faciliten l'adequat exercici dels drets que els consumidors tenen reconeguts com a tals.
  
c) Desenvolupament de programes especialitzats de formació destinats a tècnics i personal de les associacions de consumidors i de la mateixa administració en l'Àrea de Consum, i també la planificació de projectes per a impulsar l'educació del consumidor en els diferents nivells educatius.
  
d) Coordinació, foment i assessorament tècnic a les oficines municipals d'informació al consumidor i la seua acreditació.
  
e) Impuls del moviment associatiu de consumidors i usuaris, prestant-los el suport tècnic i econòmic que puguen necessitar per al compliment dels seus fins.
  
4. Al Servici d'Arbitratge de Consum li correspondrà l'exercici de les següents funcions:
  
a) Foment del Sistema Arbitral de Consum entre els empresaris i professionals i els consumidors.
  
b) Formació i acreditació dels àrbitres interventors en les juntes arbitrals de Consum.
  
c) Resolució dels conflictes entre consumidors i empresaris/professionals a través de la mediació i l'arbitratge administrat per la Junta Arbitral de Consum de la Comunitat Valenciana, adscrita al Servici.
  
d) Impuls i coordinació de les juntes arbitrals de Consum a la Comunitat Valenciana.
  
e) Elaboració del cens públic d'empreses i professionals adherits al Sistema Arbitral de Consum.
  
TÍTOL II
  
Dels servicis territorials
  
Article 12. Dels servicis territorials d'Indústria i Energia
  
Als servicis territorials d'Indústria i Energia els correspondrà, en el seu respectiu àmbit territorial, la gestió i l'execució de les funcions derivades del marc legal vigent i de la política de la Direcció General i dels seus programes d'actuació, en les matèries d'indústria, energia, mineria, tecnologia i artesania.
  
Article 13. Dels servicis territorials de Comerç
  
Als servicis territorials de Comerç els correspondrà, en el seu respectiu àmbit territorial, la gestió i l'execució de les funcions derivades del marc legal vigent i de la política de la Direcció General i dels seus programes d'actuació, en les matèries de comerç interior i promoció comercial.
  
Article 14. Dels servicis territorials de Consum
  
Als servicis territorials de Consum els correspondrà, en el seu respectiu àmbit territorial, la gestió i l'execució de les funcions derivades del marc legal vigent i de la política de la Direcció General i dels seus programes d'actuació, en les matèries de consum, suport i defensa dels consumidors i usuaris.
  
DISPOSICIÓ ADDICIONAL
  
Única
  
Integrades en les àrees hi podran haver també altres unitats que, amb la denominació de programa, divisió o similar, desenvoluparan les funcions o comeses que els siguen encomanades pels titulars d'aquelles.
  
DISPOSICIÓ DEROGATÒRIA
  
Única
  
Queden derogades l'Orde de 6 de juny de 2000 i l'Orde de 4 de maig de 2001, de desenvolupament del Reglament Orgànic.
  
DISPOSICIÓ FINAL
  
Única
  
La present orde entrarà en vigor el dia de la seua publicació en el Diari Oficial de la Generalitat Valenciana.
  
València, 10 de juny de 2002
  
El conseller d'Innovació i Competitivitat,


Còpia Permalink ELI